गूगल की इस विराटता को लेकर और भी कई विवाद हैं. गूगल ग्लास को ही लें. चश्मे की तरह पहनी जाने वाली इस डिवाइस का प्रायोगिक इस्तेमाल शुरू हो गया है. स्मार्टफोन अगर कंप्यूटर को आपकी जेब में ले आया था तो गूगल ग्लास उसे आपके चश्मे में ले आया है. इसकी स्क्रीन आपको दायीं आंख के सामने दिखती रहेगी. आपके हुक्म की तामील यह आपकी आवाज सुनकर यानी वॉयस कंट्रोल के जरिये करेगी. अब आप सर्च करें, फोटो खींचें, वीडियो बनाएं या फिर उन्हें पोस्ट करें, बस बोलने की देर है. यानी दुनिया हर दम आपकी नजर में है.